TIRANE, 26 mars/ATSH/ Ministria për Europën dhe Punët e Jashme informoi se qytetarëve shqiptarë që ndodhen në Mbretërinë e Bashkuar, të cilët nuk mund të kthehen në vendet e tyre për shkak të pandemisë COVID-19, do t'iu zgjatet viza.
"Zgjatja e vizës do të zbatohet për secilin qytetar që viza i skadon pas 24 janarit dhe që nuk mund të largohet nga Mbretëria e Bashkuar për shkak të kufizimeve të udhëtimit ose të vetizolimit të tij", thuhet në njoftimin e MEPJ-së.
Kjo situatë, bëhet e ditur se do të zgjasë deri më 31 maj, por do të mbahet nën rishikim në rast se do të nevojitet zgjatje e mëtejshme.
"Secili qytetar që ndodhet në këtë situatë duhet të kontaktojë ekipin e vënë në dispozicion dedikuar COVID-19, përmes adresës [email protected], për të njoftuar që vizat e tyre kanë skaduar", njoftoi Ministria për Europën dhe Punët e Jashtme./a.gjonaj/